ประกาศกรมการขนส่งทางบกประกาศกรมการขนส่งทางบกเรื่องกำหนดระบบการทำงาน ประสิทธิภาพการทำงาน การติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถ(ฉบับที่ ๒)พ.ศ. ๒๕๕๕ ตามที่ได้มีประกาศกรมการขนส่งทางบก เรื่อง กำหนดระบบการทำงานประสิทธิภาพการทำงาน การติดตั้ง ขนาดหรือจำนวนของอุปกรณ์ส่องสว่างและอุปกรณ์แสงสัญญาณของรถ ลงวันที่ ๑๗ มิถุนายน พ.ศ.๒๕๕๒ ไว้แล้ว นั้นโดยที่ประกาศดังกล่าวยังมิได้กำหนดความเข้มของแสงส่องสว่างที่ออกจากโคมไฟแสงพุ่งไกลและมุมของแสงส่องสว่างที่ออกจากโคมไฟแสงพุ่งต่ำไว้รวมทั้งเงื่อนไขเกี่ยวกับการติดตั้งโคมไฟที่กำหนดไว้ในบางรายการไม่เหมาะสมและสอดคล้องกับมาตรฐานสากลทำให้ไม่มีหลักเกณฑ์ในการตรวจสอบความเข้มและมุมของแสงส่องสว่างที่ออกจากโคมไฟของรถซึ่งอาจก่อให้เกิดอันตรายหรือเกิดความเดือดร้อนรำคาญกับผู้ใช้รถใช้ถนนร่วมกันได้ดังนั้น เพื่อแก้ไขปัญหาการติดตั้งโคมไฟของรถไม่ถูกต้องและเป็นไปตามมาตรฐานที่กำหนดสมควรแก้ไขเพิ่มเติมประกาศดังกล่าวเสียใหม่ให้มีความเหมาะสมยิ่งขึ้น อาศัยอำนาจตามความในข้อ๑๑ แห่งกฎกระทรวงกำหนดส่วนควบและเครื่องอุปกรณ์สำหรับรถ พ.ศ. ๒๕๕๑ออกตามความในพระราชบัญญัติรถยนต์ พ.ศ. ๒๕๒๒ อธิบดีกรมการขนส่งทางบก ออกประกาศไว้ดังต่อไปนี้ข้อ ๑ ให้ยกเลิกความใน (๑) ของข้อ ๑ ของประกาศกรมการขนส่งทางบกเรื่อง กำหนดระบบการทำงาน ประสิทธิภาพการทำงาน การติดตั้ง ขนาดหรือจำนวนของอุปกรณ์ส่องสว่างและอุปกรณ์แสงสัญญาณของรถ พ.ศ. ๒๕๕๒และให้ใช้ความต่อไปนี้แทน(๑) โคมไฟแสงพุ่งไกล แสงขาวหรือเหลืองอ่อนมีทิศทางส่องสว่างไปด้านหน้าจำนวน ๒ ดวง หรือ ๔ ดวงติดที่หน้ารถข้างซ้ายและขวาจำนวนเท่ากัน สูงจากพื้นราบไม่น้อยกว่า ๔๐ เซนติเมตร แต่ไม่เกิน๑.๓๕ เมตร ดวงริมสุดห่างจากด้านข้างริมสุดของรถไม่เกิน ๔๐ เซนติเมตรโคมไฟแสงพุ่งไกลจะให้แสงสว่างได้เฉพาะในขณะที่โคมไฟแสดงตำแหน่งด้านท้ายให้แสงสว่างด้วยเท่านั้น เว้นแต่เป็นการให้แสงสัญญาณชั่วขณะและเมื่อใช้โคมไฟแสงพุ่งไกลพร้อมกันทุกดวงความเข้มของแสงส่องสว่างที่ออกจากโคมไฟทุกดวงรวมกันต้องไม่เกิน๔๓๐,๐๐๐ แคนเดลาการตรวจสอบความเข้มของแสงส่องสว่างที่ออกจากโคมไฟแสงพุ่งไกลให้ตรวจสอบโดยใช้เครื่องทดสอบโคมไฟหน้า (Headlight Tester)ข้อ ๒ ให้เพิ่มความต่อไปนี้เป็นวรรคสามของ(๒) ของข้อ ๑ ของประกาศกรมการขนส่งทางบก เรื่อง กำหนดระบบการทำงานประสิทธิภาพการทำงาน การติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถพ.ศ. ๒๕๕๒โคมไฟแสงพุ่งต่ำจะต้องมีทิศทางส่องสว่างไปด้านหน้าโดยจะต้องไม่เบี่ยงเบนไปทางด้านขวาไม่ก่อให้เกิดความรำคาญและจะต้องแสดงแนวจำกัดแสงส่วนที่เป็นแนวราบที่มีมุมกดระหว่างร้อยละ ๐.๕ - ๔.๐(๐.๒๙ - ๒.๒๙ องศา) การตรวจสอบทิศทางการเบี่ยงเบนของแสงส่องสว่างและมุมกดของแนวจำกัดแสงให้ตรวจสอบโดยใช้เครื่องทดสอบโคมไฟหน้า (Headlight Tester) หรือโดยการส่องแสงสว่างจากโคมไฟแสงพุ่งต่ำไปที่ฉากรับแสงตามวิธีการตรวจสอบแนบท้ายประกาศนี้ข้อ ๓ ให้เพิ่มความต่อไปนี้เป็นข้อ๑/๑ ของประกาศกรมการขนส่งทางบก เรื่อง กำหนดระบบการทำงาน ประสิทธิภาพการทำงานการติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถ พ.ศ. ๒๕๕๒ข้อ ๑/๑ รถยนต์ตามข้อ ๑ที่มีและใช้อุปกรณ์ส่องสว่างและอุปกรณ์แสงสัญญาณของรถที่ระบบการทำงานประสิทธิภาพการทำงาน การติดตั้ง ขนาด หรือจำนวน แตกต่างไปจากที่กำหนดในข้อ ๑แต่เป็นไปตามข้อกำหนดทางเทคนิคของคณะกรรมาธิการเศรษฐกิจของยุโรปแห่งสหประชาชาติ ข้อที่๔๘ ว่าด้วยการติดตั้งอุปกรณ์ส่องสว่างและอุปกรณ์แสงสัญญาณของรถยนต์ อนุกรมที่ ๐๔ (United Nations/Economic Commission for Europe, Regulation No. ๔๘ : Installation of Lighting and Light-Signaling Devices, series ๐๔) ขึ้นไปให้ถือว่ารถยนต์นั้นมีและใช้อุปกรณ์ส่องสว่างและอุปกรณ์แสงสัญญาณถูกต้องตามประกาศนี้ข้อ ๔ ให้ยกเลิกความใน(๑) ของข้อ ๓ ของประกาศกรมการขนส่งทางบก เรื่อง กำหนดระบบการทำงาน ประสิทธิภาพการทำงานการติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถ พ.ศ. ๒๕๕๒และให้ใช้ความต่อไปนี้แทน(๑) โคมไฟแสงพุ่งไกล แสงขาวหรือเหลืองอ่อนมีทิศทางส่องสว่างไปด้านหน้าจำนวนไม่เกิน ๒ ดวง ติดที่กึ่งกลางหน้ารถ กรณีมีจำนวน๒ ดวง ให้ติดในแนวตั้งกึ่งกลางหน้ารถหรือในแนวนอนระดับเดียวกันและห่างจากแนวกึ่งกลางหน้ารถเท่ากันทั้งสองข้าง สูงจากพื้นราบไม่น้อยกว่า ๕๐เซนติเมตร แต่ไม่เกิน ๑.๒๐ เมตร และเมื่อใช้โคมไฟแสงพุ่งไกลพร้อมกันทุกดวงความเข้มของแสงส่องสว่างที่ออกจากโคมไฟทุกดวงรวมกันต้องไม่เกิน ๔๓๐,๐๐๐ แคนเดลาการตรวจสอบความเข้มของแสงส่องสว่างที่ออกจากโคมไฟแสงพุ่งไกลให้ตรวจสอบโดยใช้เครื่องทดสอบโคมไฟหน้า (Headlight Tester)ข้อ ๕ ให้เพิ่มความต่อไปนี้เป็นข้อ ๓/๑ของประกาศกรมการขนส่งทางบก เรื่อง กำหนดระบบการทำงาน ประสิทธิภาพการทำงานการติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถ พ.ศ. ๒๕๕๒ข้อ ๓/๑ รถจักรยานยนต์ตามข้อ ๓ที่มีและใช้อุปกรณ์ส่องสว่างและอุปกรณ์แสงสัญญาณของรถที่ระบบการทำงานประสิทธิภาพการทำงาน การติดตั้ง ขนาด หรือจำนวน แตกต่างไปจากที่กำหนดในข้อ ๓แต่เป็นไปตามข้อกำหนดทางเทคนิคของคณะกรรมาธิการเศรษฐกิจของยุโรปแห่งสหประชาชาติ ข้อที่๕๓ ว่าด้วยการติดตั้งอุปกรณ์ส่องสว่างและอุปกรณ์แสงสัญญาณของรถจักรยานยนต์อนุกรมที่ ๐๐ (United Nations/EconomicCommission for Europe, Regulation No. ๕๓ : Installation of Lighting and Light-Signaling Devices for L๓ vehicle, series ๐๐) ขึ้นไปให้ถือว่ารถจักรยานยนต์นั้นมีและใช้อุปกรณ์ส่องสว่างและอุปกรณ์แสงสัญญาณถูกต้องตามประกาศนี้ข้อ ๖[๑] ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไปประกาศณ วันที่ ๓ กรกฎาคม พ.ศ. ๒๕๕๕สมชัย ศิริวัฒนโชคอธิบดีกรมการขนส่งทางบก[เอกสารแนบท้าย]๑. วิธีการตรวจสอบทิศทางการเบี่ยงเบนของแสงส่องสว่างและมุมกดของแนวจำกัดแสงแนบท้ายประกาศกรมการขนส่งทางบก เรื่อง กำหนดระบบการทำงาน ประสิทธิภาพการทำงานการติดตั้ง ขนาด หรือจำนวนของอุปกรณ์ส่องสว่างและอุปกรณ์แสงสัญญาณของรถ(ดูข้อมูลจากภาพกฎหมาย)ปริยานุช/ผู้จัดทำ๓๑ กรกฎาคม๒๕๕๕ณัฐพร/ผู้ตรวจ๓๑ กรกฎาคม๒๕๕๕[๑] ราชกิจจานุเบกษาเล่ม ๑๒๙/ตอนพิเศษ ๑๑๙ ง/หน้า ๗๘/๒๖ กรกฎาคม ๒๕๕๕